RO Jurnalul Oficial al Uniunii Europene C 235/16

Publicarea unei cereri de modificare în temeiul articolului 50 alineatul (2) litera (b) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2015/C 235/06)

Prezenta publicare conferă dreptul de opoziție la cererea de modificare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

CERERE DE APROBARE A UNEI MODIFICĂRI CARE NU ESTE MINORĂ A CAIETULUI DE SARCINI AL UNEI SPECIALITĂȚI TRADIȚIONALE GARANTATE

Cerere de aprobare a unei modificări în conformitate cu articolul 53 alineatul (2) primul paragraf din Regulamentul (UE) nr. 1151/2012

„PREKMURSKA GIBANICA”

Nr. UE: SI-TSG-0107-01313 – 19.2.2015

1. Grupul solicitant și interesul legitim

Denumirea grupului Društvo za promocijo in zaščito prekmurskih dobrot Adresă: Ulica Štefana Kovača 40 SI-9000 Murska Sobota SLOVENIJA Tel. +386 25261435 E-mail: dpzpd@siol.net

Cererea de modificare este depusă de același grup de producători care a solicitat înregistrarea „Prekmurska gibanica”.

2. Statul membru sau țara terță

Slovenia

3. Rubrica din caietul de sarcini care face obiectul modificării

— ☐ Denumirea produsului — ☒ Descrierea produsului — ☒ Metoda de obținere — ☒ Altele: Cerințe minime și proceduri pentru verificarea caracterului specific

4. Tipul modificării (modificărilor)

— ☒ Modificare a caietului de sarcini al unei STG înregistrate care nu trebuie considerată minoră în conformitate cu articolul 53 alineatul (2) al patrulea paragraf din Regulamentul (UE) nr. 1151/2012.

5. Modificare (modificări)

5.1. Descrierea produsului agricol sau alimentar

În primul paragraf, se specifică acum, din motive de claritate, că peste ultimul strat de umplutură se pun două straturi de aluat în foi, peste penultimul strat de aluat se toarnă compoziție cu smântână sau compoziție cu grăsime, iar peste ultimul strat de aluat se toarnă compoziție cu grăsime sau o combinație între compoziția cu grăsime și compoziția cu smântână. Ingredientele menționate, și anume smântâna fermentată sau dulce și gălbenușul de ou, sunt de fapt ingredientele compoziției cu smântână, deci nu mai sunt menționate, fiind adăugate în schimb cuvintele „sau o combinație între compoziția cu grăsime și compoziția cu smântână”.

Se elimină referirea la coacerea prăjiturii într-o tavă de copt rotundă sau dreptunghiulară, deoarece această mențiune se repetă în al treilea paragraf.

Se elimină al doilea paragraf, „Descrierea fizică”, deoarece textul respectiv este inclus deja în al treilea paragraf.

Se elimină referirea din al treilea paragraf la faptul că „Prekmurska gibanica” se taie în triunghiuri dacă a fost coaptă într-o tavă rotundă și în dreptunghiuri dacă s-a utilizat o tavă dreptunghiulară. „Prekmurska gibanica” poate fi tăiată în felii triunghiulare sau dreptunghiulare indiferent de forma tăvii (rotundă sau dreptunghiulară).

Penultima frază a acestui paragraf este modificată pentru a se asigura înțelegerea ei corectă: ideea este nu că toate umpluturile trebuie să fie de aceeași grosime, ci că ambele straturi ale aceleiași umpluturi (de exemplu, cu semințe de mac) trebuie să fie de aceeași grosime. Acest lucru este valabil și pentru umpluturile cu mere, brânză de vaci și nuci.

5.2. Descrierea metodei de obținere

Pentru ca prepararea prăjiturii „Prekmurska gibanica” să fie mai ușor de înțeles, se introduc titluri noi pentru fiecare etapă de producție (prepararea umpluturilor și a compozițiilor, formarea prăjiturii, coacerea, felierea și congelarea).

În prima frază, se specifică acum dimensiunile tăvii de copt corespunzătoare pentru cantitățile de ingrediente indicate (tavă rotundă cu un diametru de 30-35 cm), iar producătorii adaptează rețeta la dimensiunile tăvii de copt pe care o utilizează.

Din motive de consecvență terminologică, cuvântul utilizat în slovenă pentru a indica tava de copt este pekač în toate cazurile și nu se utilizează un model.

Se elimină rețetele pentru aluatul fraged și cel în foi, precum și descrierile modalităților de preparare, deoarece acestea sunt tipuri de aluat de bază, obținute cu ajutorul unor rețete și procese standard.

Se elimină fraza prin care se interzice utilizarea aluatului congelat. S-a constatat că aluatul congelat care a fost decongelat în mod adecvat păstrează toate proprietățile aluatului proaspăt preparat și nu schimbă caracteristicile organoleptice ale prăjiturii „Prekmurska gibanica”. Utilizarea aluatului congelat nu are un efect semnificativ asupra aromei, a consistenței și a impresiei generale ale produsului.

Zahărul vanilat este șters din lista ingredientelor pentru diversele umpluturi, deoarece utilizarea sa nu este obligatorie.

În ceea ce privește umplutura cu brânză de vaci, sarea se utilizează dacă este necesar, deoarece brânza de vaci poate conține deja suficientă sare.

Pentru a se asigura înțelegerea corectă, se precizează că, în cazul umpluturii cu mere, merele trebuie răzuite. Se elimină referirea la utilizarea sării, deoarece s-a constatat că, în practică, nu se adaugă sare în umplutura cu mere.

În cazul compoziției cu smântână, se specifică acum că se permite utilizarea smântânii fermentate și/sau dulci, deoarece există pe piață și alte tipuri de smântână care nu sunt adecvate.

Zahărul pudră figurează în continuare printre ingrediente, așa încât în această primă parte sunt enumerate toate ingredientele. Utilizarea zahărului pudră este descrisă în caietul de sarcini.

De asemenea, se precizează că, pentru a se permite variațiile inerente anumitor materii prime (de exemplu, merele pot fi mai mult sau mai puțin zemoase, dulci sau acrișoare, brânza de vaci poate fi uscată sau umedă, iar umpluturile cu nucă și cu semințe de mac sunt proporționale cu celelalte umpluturi), fiecare ingredient poate fi utilizat în cantități care variază (cu 10 %).

Pentru umplutura cu mere se pot utiliza fie mere curățate de coajă, fie mere necurățate. Nu este important ce formă iau merele răzuite: ce contează este să fie răzuite, drept care se elimină cuvintele „se curăță de coajă” și „în fâșiuțe subțiri”.

Compoziția cu smântână poate fi făcută din smântână fermentată și/sau smântână dulce sau o combinație a celor două, motiv pentru care a fost introdus cuvântul „sau”.

În scopul facilitării înțelegerii și al standardizării terminologiei, au fost făcute mici corecturi în ceea ce privește prepararea compoziției cu grăsime: termenul „grăsime vegetală” este înlocuit cu „ulei vegetal”, care este deja enumerat printre ingredientele compoziției cu grăsime.

Formarea prăjiturii „Prekmurska gibanica” a fost descrisă separat pentru tăvile de copt rotunde și dreptunghiulare, deoarece plasarea diferitelor straturi de aluat era ușor diferită în cazul utilizării unui aluat în foi făcut în casă. Deoarece se poate utiliza și aluat cumpărat, descrierea a fost simplificată și armonizată pentru a se referi la ambele tipuri de tavă de copt. Așadar, se elimină toată partea de text repetitivă care descrie formarea prăjiturii „Prekmurska gibanica” într-o tavă rotundă sau dreptunghiulară.

Pentru a se facilita înțelegerea, după precizarea că grosimea aluatului fraged „nu trebuie să depășească 5 mm” se inserează cuvintele „după coacere”, deoarece grosimea aluatului fraged este evaluată în produsul finit.

În vederea simplificării, se armonizează greutatea prevăzută pentru o bucată de prăjitură „Prekmurska gibanica” produsă de producători individuali și la scară industrială, indicându-se așadar că greutatea minimă a unei bucăți de prăjitură este de „cel puțin 170 g”. Presărarea de zahăr pudră peste „Prekmurska gibanica” coaptă nu afectează caracteristicile finale ale prăjiturii, deci s-au introdus cuvintele „poate fi”.

„Prekmurska gibanica” poate fi congelată înainte sau după coacere, deci caietul de sarcini include acum posibilitatea congelării prăjiturii după coacere. Același produs nu poate fi congelat de două ori. Deoarece pentru prepararea prăjiturii „Prekmurska gibanica” se poate utiliza aluat congelat, se adaugă o dispoziție care precizează că, dacă este utilizat aluat congelat, atunci „Prekmurska gibanica” trebuie coaptă imediat și nu poate fi congelată când este „crudă”, deși poate fi congelată, dacă este necesar, după coacere.

5.3. Cerințe minime și proceduri pentru verificarea caracterului specific

Acest punct este modificat doar pentru a se facilita înțelegerea: la prima liniuță se adaugă cuvintele „trebuie respectat procesul tehnologic”, iar a doua liniuță se elimină.

Pentru îmbunătățirea înțelegerii, a treia liniuță din textul actual ar trebui modificată pentru a se preciza că referirea la grosimea uniformă a umpluturilor este legată de grosimea uniformă a ambelor straturi ale unei anumite umpluturi, nu de toate umpluturile. Cuvintele „mirosul, aroma, consistența și impresia generală” sunt șterse, deoarece sunt cuprinse în evaluarea senzorială.

Din al treilea paragraf, se elimină textul referitor la conformitatea cu standardul european EN 45011, deoarece acesta este deja prevăzut în legislație.

CAIETUL DE SARCINI AL UNEI SPECIALITĂȚI TRADIȚIONALE GARANTATE

„PREKMURSKA GIBANICA”

Nr. UE: SI-TSG-0107-01313 – 19.2.2015

Slovenia

1. Denumirea propusă pentru înregistrare

„Prekmurska gibanica”

2. Tipul de produs

Clasa 2.24. Pâine, produse de patiserie, prăjituri, produse de cofetărie, biscuiți și alte produse de panificație

3. Motive pentru înregistrare

3.1. Indicați dacă produsul

— ☒ rezultă în urma unui mod de producție sau de prelucrare sau a unei compoziții care corespunde practicii tradiționale pentru produsul sau alimentul respectiv — ☐ este produs din materii prime sau ingrediente care sunt cele utilizate în mod tradițional

„Prekmurska gibanica” se face din două tipuri diferite de aluaturi și din patru umpluturi diferite, fiecare dintre ele fiind utilizată de două ori, ceea ce determină caracteristicile produsului, aspectul specific și gustul deosebit. Așadar, „Prekmurska gibanica” este specifică în sine și exprimă un caracter specific.

3.2. Indicați dacă denumirea

— ☒ a fost utilizată în mod tradițional pentru a desemna produsul specific — ☐ arată caracterul tradițional sau caracterul specific al produsului

Potrivit Dicționarului etimologic al limbii slovene, „gibanica” este un tip de „potica” (prăjitură) produsă în partea de est a Sloveniei. Originea cuvântului este „gibâničnik”, „gibâničnjak”, un coș pentru produse de patiserie, or „gibâničar” (brutar). Cele mai vechi mărturii scrise datează din secolul al XVIII-lea, când acest produs este menționat de Pohlin ca „gebanza”. Acest cuvânt derivă din cuvântul „gybati”, deoarece „gibanica” își primește numele de la aluatul cu straturi – „gyüba”.

4. Descriere

4.1. Descrierea produsului căruia i se aplică denumirea de la punctul 1, inclusiv principalele caracteristici fizice, chimice, microbiologice sau organoleptice ale produsului, care demonstrează caracterul specific al acestuia [articolul 7 alineatul (2) din prezentul regulament]

„Prekmurska gibanica” este o prăjitură preparată din două tipuri de aluat (aluat fraged la bază și aluat în foi – ștrudel – între straturile de umplutură) și umplută cu patru compoziții diferite (semințe de mac, brânză de vaci, nuci, mere); umpluturile sunt așezate în straturi conform unei ordini precise, separate de câte un strat de aluat în foi. Această succesiune de umpluturi este apoi repetată în aceeași ordine, în așa fel încât prăjitura să conțină două straturi din fiecare umplutură. Peste ultimul strat de umplutură se pun două straturi de aluat în foi, peste penultimul strat de aluat se toarnă compoziție cu smântână sau compoziție cu grăsime, iar peste ultimul strat de aluat se toarnă compoziție cu grăsime sau o combinație între compoziția cu grăsime și compoziția cu smântână.

Aspect: „Prekmurska gibanica” poate fi coaptă în forme rotunde sau dreptunghiulare. Înălțimea prăjiturii „Prekmurska gibanica” și a unei felii de „Prekmurska gibanica” este de 5-7 cm. Feliile pot fi triunghiulare sau dreptunghiulare. Prăjitura trebuie să fie coaptă corespunzător, astfel încât la feliere umplutura să nu iasă dintre foi, iar suprafața unei felii să fie uniformă, netedă, ușor ondulată și fără crăpături. Diferitele umpluturi trebuie să fie clar separate prin straturi de aluat în foi. Fiecare umplutură are culoarea sa tipică, deosebită de a celorlalte: brânza de vaci este de culoare albă-crem, nucile și merele sunt de culoare maro-aurie, iar semințele de mac sunt de culoare neagră lucitoare. La suprafață, aluatul de foi nu este desprins de ultimul strat de umplutură. Prin urmare, „Prekmurska gibanica” are opt straturi de umplutură într-o succesiune precis definită (semințe de mac, brânză de vaci, nucă, mere). Cele două straturi ale aceleiași umpluturi au aceeași grosime.

Aromă: produsul are o aromă și un miros tipice, intense, cu un gust de semințe de mac proaspete, de brânză de vaci, de nuci delicate și de măr acrișor. „Prekmurska gibanica” trebuie să fie fragedă, dar nu prea grasă și potrivit de dulce.

Consistență: consistența unei felii este moale, delicată, fină, netedă și lejeră. Prăjitura are o consistență echilibrată în ceea ce privește ingredientele.

4.2. Descrierea metodei de producție a produsului căruia i se aplică denumirea de la punctul 1, metodă pe care producătorii trebuie să o urmeze, inclusiv, după caz, natura și caracteristicile materiilor prime sau ale ingredientelor utilizate, precum și metoda de preparare a produsului [articolul 7 alineatul (2) din prezentul regulament]

Ingredientele necesare pentru o tavă de copt rotundă cu un diametru de 30-35 cm sunt:

Aluat: — aluat fraged — aluat în foi

Umpluturi: — semințe de mac: 300 g semințe de mac măcinate, 100 g zahăr tos; — brânză de vaci: 1,2 kg brânză de vaci grasă, 100 g zahăr tos, 2 ouă și, dacă este necesar, un vârf de sare; — nuci: 300 g nuci măcinate, 100 g zahăr tos; — mere: 1,5 kg mere răzuite – din soiuri mai degrabă acrișoare, 120 g zahăr tos, scorțișoară. Dacă se dorește, se poate adăuga zahăr vanilat în oricare dintre umpluturi.

Compoziții: — compoziție cu smântână (800 ml smântână fermentată și/sau dulce, 3 ouă); și — compoziție cu grăsime (250 g margarină, unt, ulei vegetal sau untură de porc).

Prăjitura „Prekmurska gibanica” coaptă poate fi presărată cu zahăr pudră, dacă se dorește acest lucru.

Cantitățile diverselor ingrediente pot să difere cu până la 10 % de cele indicate.

Metoda de preparare a prăjiturii „Prekmurska gibanica”:

Prepararea umpluturilor și a compozițiilor

Umplutura cu semințe de mac: pentru a obține umplutura din semințe de mac, se folosesc semințe de mac măcinate fin. Se adaugă zahăr tos și (opțional) zahăr vanilat și se amestecă bine. Se împarte în două.

Umplutura cu brânză de vaci: La brânza de vaci se adaugă ouă, zahăr tos, zahăr vanilat (opțional) și, dacă este necesar, un vârf de sare. Se amestecă bine până când umplutura este omogenă și ușor de întins. Se împarte în două.

Umplutura cu nuci: la baza umpluturii cu nuci se află nuci măcinate fin. Se amestecă nucile măcinate cu zahărul tos și (opțional) zahărul vanilat. Se împarte în două.

Umplutura cu mere: merele se dau pe răzătoare, se adaugă zahărul tos, zahărul vanilat (opțional) și scorțișoara. Amestecați ușor. Dacă se utilizează mere foarte zemoase, acestea se dau pe răzătoare și se lasă să se odihnească puțin. Apoi se storc și numai după aceea se adaugă restul ingredientelor. Umplutura se împarte în două.

Compoziția cu smântână: se bat cu grijă ouăle întregi cu smântână fermentată sau dulce. Se toarnă compoziție pentru a napa fiecare strat de umplutură al prăjiturii „Prekmurska gibanica”. Deoarece nu pentru toate straturile este necesară aceeași cantitate de compoziție cu smântână, cantitatea totală de compoziție trebuie împărțită corespunzător. Cea mai mare cantitate de compoziție cu smântână se utilizează pentru umpluturile „uscate” (semințe de mac și nuci). Cantitatea utilizată pentru umplutura de brânză de vaci este mai mică, iar pentru umplutura de mere se utilizează cantitatea cea mai mică (atunci când merele sunt foarte zemoase nu mai este deloc nevoie să se napeze).

Compoziția cu grăsime: poate fi făcută cu unt topit, margarină topită sau untură de porc topită sau cu ulei vegetal. Asemenea compoziției cu smântână, compoziția cu grăsime se toarnă și se întinde peste fiecare strat al prăjiturii „Prekmurska gibanica”. Cantitățile de compoziție pentru fiecare strat sunt aceleași ca și în cazul compoziției cu smântână.

Formarea prăjiturii „Prekmurska gibanica”

Aluatul fraged este se întinde astfel încât să aibă forma corespunzătoare pentru tava în care urmează să se coacă prăjitura „Prekmurska gibanica” (dreptunghiulară sau rotundă). Grosimea aluatului fraged după coacere nu trebuie să depășească 5 mm. Aluatul fraged este întins în tava de copt care a fost unsă în prealabil cu grăsime. Se înțeapă cu o furculiță în mai multe locuri. Se pune apoi câteva minute într-un cuptor încins, astfel încât aluatul să devină ușor auriu (această etapă este opțională).

În tava de copt pregătită și unsă care conține aluatul fraged se pune aluat în foi. Aluatul în foi aflat în tavă se acoperă cu jumătate din umplutura cu semințe de mac, peste care se toarnă compoziție cu smântână și compoziție cu grăsime. Se pune al doilea strat de aluat în foi peste umplutura cu semințe de mac. Peste el se întinde jumătate din umplutura de brânză de vaci și se toarnă câte o cantitate mică de compoziție cu smântână și de compoziție cu grăsime. Se așază în tavă cel de al treilea strat de aluat în foi, se pune jumătate din umplutura de nuci și se toarnă aceleași cantități de compoziție cu smântână și de compoziție cu grăsime ca și în cazul umpluturii cu semințe de mac. Se întinde al patrulea strat de aluat în foi și se pune jumătate din umplutura de mere. Dacă este necesar, se toarnă peste ea o cantitate foarte mică din cele două compoziții (cu smântână și cu grăsime). Urmează un alt strat de aluat în foi și întreg procesul este repetat în aceeași ordine, stratul de semințe de mac fiind urmat de brânza de vaci, apoi de nuci și de mere. Trebuie să existe un strat de aluat în foi între fiecare două umpluturi.

Când se realizează opt straturi de umpluturi cu câte un strat de aluat în foi între fiecare două straturi de umplutură, se pune cel de al nouălea strat de aluat în foi peste ultima umplutură, se unge cu compoziția cu smântână sau cu grăsime și apoi se așază un ultim strat de aluat în foi deasupra. Se unge stratul de aluat în foi de la suprafața tăvii cu compoziția cu grăsime sau cu o combinație între compoziția cu grăsime și cea cu smântână. Se înțeapă „Prekmurska gibanica” în mai multe locuri, cu un ac lung și subțire, până la baza tăvii de copt.

Coacerea și tăierea prăjiturii „Prekmurska gibanica”

Prăjitura „Prekmurska gibanica” (proaspătă sau congelată) se ține la cuptor până când se coace complet. Cuptorul se reglează la o temperatură de 200 °C pentru o oră, apoi la 170-180 °C pentru încă o oră. Fără a se ține cont de această recomandare, temperatura și durata coacerii pot fi adaptate la tipul de cuptor. Dacă „Prekmurska gibanica” a fost napată numai cu compoziția cu grăsime înainte de a fi coaptă, la sfârșitul perioadei de coacere, când este scoasă din cuptor, trebuie napată cu smântână fermentată sau dulce. „Prekmurska gibanica” coaptă trebuie lăsată să se răcească timp de câteva ore la temperatura camerei.

Nu trebuie feliată cât este încă fierbinte. Se taie în triunghiuri sau în felii dreptunghiulare. O felie de „Prekmurska gibanica” coaptă trebuie să aibă o înălțime de 5-7 cm și trebuie să cântărească cel puțin 170 g. Când se servește (în cafenele sau restaurante), „Prekmurska gibanica” poate fi tăiată în bucăți mai mici. Stratul de aluat în foi de la suprafață poate fi presărat cu zahăr pudră.

Congelarea prăjiturii „Prekmurska gibanica”

„Prekmurska gibanica” poate fi congelată imediat după asamblare („crudă”) sau după coacere. Același produs nu poate fi congelat de două ori.

Dacă la prepararea prăjiturii „Prekmurska gibanica” se utilizează aluat congelat, prăjitura nu poate fi congelată după preparare („crudă”), ci trebuie coaptă. Dacă este necesar, congelarea după coacere este permisă deoarece prăjitura a fost „prelucrată termic”.

4.3. Descrierea principalelor elemente care conferă caracterul tradițional al produsului [articolul 7 alineatul (2) din prezentul Regulament]

Cuvântul „gibanica” provine din cuvântul „gűba” („pliu”, „cută”) și din verbul „gibati” („a se îndoi” sau „a se curba”). Numeroase surse istorice fac dovada faptului că acest tip de prăjitură este de mult timp cunoscut în Prekmurje. Cea mai veche sursă scrisă datează din 1828, când învățătorul și preotul Jožef Košič a pregătit, la cererea etnografului de origine slovacă Johann Csaplovics E. V. Jeszenova, un document în care erau prezentate produsele alimentare cel mai frecvent consumate acum o sută de ani în satele din Prekmurje, acordând o atenție specială unor preparate cum sunt „hajdinjača”, „Prekmurska gibanica”, „krapci” și „vrtanki”. Csaplovics a publicat această lucrare în limbile maghiară și germană („A magyaroszági Vendus – tótokról”, „Croaten und Wenden in Ungern”). În acest document, Košič prezintă și preparatele care se servesc la nunți în Prekmurje și precizează că „Gibanica” este un preparat care se consumă întotdeauna la nunți. Această lucrare arată, de asemenea, că denumirea „gibanica” vine de la straturile de aluat – „gyüba” – și că prăjitura are 10-11 straturi. „Gibanica” era tăiată în felii triunghiulare care se așezau una peste alta pe masă, într-o grămadă mare. Lucrarea menționează, de asemenea, primele surse scrise care descriu tradiția preparării și servirii acestei prăjituri în Prekmurje.

Prima persoană care s-a ocupat pe larg și în mod sistematic de obiceiurile culinare ale locuitorilor din Prekmurje a fost dr. Vilko Novak. În studiul său etnografic din 1947, „Ljudska prehrana v Prekmurju” (Obiceiurile culinare populare din Prekmurje), „Prekmurska gibanica” este menționată ca fiind un preparat de patiserie copt, a cărui preparare este descrisă după cum urmează: „«Gibanica» este preparată din aluat fraged, folosindu-se unt sau grăsime. Peste stratul de bază, sau «talpa», cum i se spune, se presară brânză de vaci, nuci, semințe de mac și struguri. Acest strat se acoperă cu un aluat subțire în foi, ca pentru ștrudel, care este acoperit cu un alt strat, iar peste fiecare dintre straturi se toarnă smântână. Se suprapun astfel până la nouă straturi – «gibanica» în nouă straturi. «Gibanica» se coace într-o formă rotundă din lut ars numită «tepsija» și se servește la botezuri, nunți și zile onomastice.” Această lucrare constituie și în prezent un punct de referință pentru numeroși cercetători în acest domeniu.

O rețetă scrisă foarte detaliată de „Prekmurska gibanica” a fost prezentată în 1964 de Andreja Grum și Ivan Vozelj, în lucrarea „Slovenske narodne jedi” (Preparate culinare naționale slovene). Această carte oferă două rețete pentru „Prekmurska gibanica”, ambele precizând următoarele: „Pentru prepararea prăjiturii «Prekmurska gibanica» se utilizează două tipuri de aluat. Stratul de bază este din aluat fraged și puțin mai gros. Este numit «podplat» («talpă»). Celelalte straturi de aluat întinse deasupra sunt din aluat în foi. Stratul de bază este mai gros și în cazul în care întreaga «gibanica» este preparată cu aluat în foi.”

„Prekmurska gibanica” este menționată chiar și de cel mai renumit scriitor din Prekmurje, Miško Kranjec, în cartea sa „Povest o dobrih ljudeh” („Poveste despre oameni buni”), apărută în 1972: „«Trebuie spus că o sărbătoare nu e sărbătoare fără „gibanica”. Și deși un om sărac de abia dacă își poate permite s-o pregătească o dată pe an, acesta este un semn că nimeni nu poate supraviețui un an fără să se bucure măcar de o zi de sărbătoare.» Între timp Anna luă «gibanica» din cuptor și o puse pe masă, ținând «tepsija» cu o cârpă ca să nu se ardă. Joseph puse dedesubt platoul din lemn pe care țineau de obicei carafa cu apă. Apoi începu să se uite cu atenție la «gibanica». Stătea în fața lui, plină de culoare, galbenă și albă, cu semințe de mac risipite ici și colo, încă aburindă, unsă cu smântână și pudrată cu zahăr. Dădu din cap, spunând: «E bună. Aș mânca-o și dacă aș fi pe patul de moarte și aș ști foarte bine că nu mă mai poate ajuta la nimic. Și chiar în Rai aș jeli după ea, dacă ar fi să o las negustată pe lumea asta.»”

În ultimii 15 ani au fost publicate mai multe cărți care descriu „Prekmurska gibanica”. „Prekmurska gibanica” a fost prezentată, din punct de vedere culinar, de Cilka Sukič în „Jedi nekdanjih in sedanjih dni. Prekmurska, prleška in štajerska kuhinja” („Preparate culinare din trecut și din prezent. Arta culinară în Prekmurje, Prlekija și Styria”) (1997), de Jože Zadravec în „Značilnosti ljudske prehrane v Prekmurju” („Specificități ale obiceiurilor culinare populare în Prekmurje”) (1998) și de Branco Časar în „Boug žegnjaj” („Hrană binecuvântată”) (2000). Stanko Renčelj și Romana Karas descriu în detaliu tehnologia preparării prăjiturii și evaluarea caracteristicilor ei organoleptice în „Prekmurske dobrote” („Specialități culinare din Prekmurje”) (2001).

(1) JO L 343, 14.12.2012, p. 1.